<classify> HOSPITALI ya Taifa Muhimbili MNH kwa kushirikiana na Chuo Kikuu cha Sayansi na Tiba Shirikishi Muhimbili MUHAS, Taasisi ya Tiba ya Mifupa Muhimbili MOI pamoja na Chuo Kikuu cha Yale cha Marekani, watatoa tiba ya radiolojia kuanzia Oktoba 22 hadi Novemba 9, mwaka huu.Kwa mujibu wa Mkuu wa Kitengo cha Mawasiliano ya Umma na Huduma kwa Wateja, Aminiel Aligaesha, huduma hiyo itafanyika katika kambi maalumu itakayofanyika MNH katika siku hizo.Napenda kuwataarifu kuwa Hospitali ya Taifa ya Muhimbili itatoa huduma hiyo katika siku hizo hivyo tunaomba mtume wagonjwa, wale wa bima za matibabu waje nazo na wale ambao hawana tutawapa huduma, lakini waje na barua za rufaa, alisema Aligaesha. Aligaesha alisema hivi karibuni MNH imeanzisha huduma za tiba ya radiolojia inayohusisha utaalamu wa kutumia vifaa vya radiolojia kama MRI, CT-Scan, Ultra-Sound na Xray kutibu moja kwa moja au kuchukua sampuli kwa ajili ya uchunguzi.Tayari tumeanza kuondoa uvimbe kwenye sehemu ya kinywa, uso na shingoni, kuweka mirija kwenye figo ambazo mirija ya kutoa mkojo ambayo imeziba, kuzibua mirija ya nyongo iliyoziba na kuzibua mirija ya uzazi iliyoziba, alisema.Tiba nyingine alitaja kuwa ni kunyonya usaha ndani ya tumbo. Matibabu na vipimo vitakavyofanyika katika kambi hiyo alisema ni uvimbe au majipu kwenye mapafu, ini na kwenye figo. Huduma nyingine mfumo wa nyongo ulioziba, mfumo wa mkojo ulioziba na uvimbe au majipu ndani ya tumbo na nyonga.  <topic>: kitaifa 